## Uputa za provedbu Odluke o graničnoj obveznoj pričuvi

### NN 155/2005 (30.12.2005.), Uputa za provedbu Odluke o graničnoj obveznoj pričuvi

# HRVATSKA NARODNA BANKA

**3027**

Na temelju članka 39. stavka 3. Zakona o
Hrvatskoj narodnoj banci (»Narodne novine«, br.
36/2001.) i točke XII. Odluke o graničnoj obveznoj pričuvi (»Narodne novine«, br. 146/2005.) guverner Hrvatske narodne banke donio je 20.
prosinca 2005.

## UPUTU

### ZA PROVEDBU ODLUKE O GRANIČNOJ OBVEZNOJ PRIČUVI

DEFINICIJE

1. U skladu s Odlukom o graničnoj obveznoj
pričuvi (u nastavku teksta: Odluka) graničnu obveznu pričuvu obračunavaju i
izdvajaju sljedeće financijske institucije:

– banke osnovane u Republici Hrvatskoj u skladu
sa Zakonom o bankama

– podružnice stranih banaka u Republici
Hrvatskoj osnovane u skladu sa Zakonom o bankama.

(u nastavku teksta: banke).

Graničnu obveznu pričuvu ne obračunavaju i ne
izdvajaju:

– banke i štedionice specijalne namjene kada je
to posebnim zakonom propisano (stambene štedionice)

– Hrvatska banka za obnovu i razvitak.

2. Osnovica za obračun granične obvezne pričuve
je pozitivna razlika između zbroja prosječnoga dnevnog stanja pojedinih izvora
sredstava i pojedinih pasivnih izvanbilančnih zapisa
(potencijalnih obveza) u određenom obračunskom razdoblju te zbroja prosječnoga
dnevnog stanja tih izvora sredstava i potencijalnih obveza u početnim
obračunskim razdobljima.

Pod izvorima sredstava iz prethodnog stavka
podrazumijevaju se izvori sredstava od nerezidenata i
pravnih osoba u posebnom odnosu s bankom.

Pod izvorima sredstava iz stavka 1. ove točke
podrazumijevaju se i sredstva prikupljena od osoba koje obavljaju djelatnost
financijskog najma (lizinga) ako ona nisu obuhvaćena
stavkom 2. ove točke.

Pod pasivnim izvanbilančnim
zapisima (potencijalne obveze) iz stavka 1. ove točke podrazumijevaju se
garancije i jamstva za račun stranih osoba u kunama i u stranoj valuti na
osnovi kojih se domaće osobe zadužuju u inozemstvu.

3.  Prosječno dnevno stanje izvora
sredstava i potencijalnih obveza za svako obračunsko razdoblje izračunava se u
kunama, tako da se zbroje njihova dnevna stanja u kunama i njihova dnevna
stanja u devizama preračunata u kune svakoga dana te se dobiveni zbroj podijeli
brojem dana dotičnoga obračunskog razdoblja. Pri izračunu kunske
protuvrijednosti deviznih izvora sredstava primjenjuju se srednji tečajevi
Hrvatske narodne banke koji vrijede za pojedini dan.

4. Obračunsko razdoblje za koje se izračunava
prosječno dnevno stanje izvora sredstava i potencijalnih obveza je razdoblje od
prvoga do posljednjeg dana kalendarskog mjeseca.

5. Početna obračunska razdoblja za koja se
izračunava prosječno dnevno stanje izvora sredstava iz točke 2. stavka 2. ove
upute su:

– razdoblje od 1. do 30. lipnja 2004. i

– razdoblje od 1. do 30. studenoga 2005.

Početno obračunsko razdoblje za koje se
izračunava prosječno dnevno stanje izvora sredstava i pasivnih izvanbilančnih zapisa (potencijalnih obveza) iz točke 2.
stavaka 3. i 4. ove upute je razdoblje od 1. do 30. studenoga 2005.

6. Danom obračuna granične obvezne pričuve
smatra se druga srijeda u mjesecu.

7. Izdvajanje granične obvezne pričuve odnosi se
na iznos koji su banke dužne izdvojiti na devizne račune Hrvatske narodne
banke.

8. Valuta namire granične obvezne pričuve je tri
radna dana nakon dana obračuna granične obvezne pričuve.

9. Radnim danima u smislu ove upute smatraju se
dani od ponedjeljka do petka, dok se neradnim danima smatraju subota, nedjelja
i blagdani. Ako je propisani dan obračuna i izdvajanja granične obvezne pričuve
neradni, obveza koja se mora izvršiti na taj dan, prenosi se na prvi sljedeći
radni dan.

U izračune koji se odnose na razdoblje obračuna
prosječnoga dnevnog stanja uključuju se svi dani, radni i neradni. Pri tome se
za stanje izvora sredstava i potencijalnih obveza na neradni dan uzima stanje
posljednjega radnog dana koji je prethodio neradnome.

Iznimno od prethodnog stavka ove točke, u
izračun koji se odnosi na razdoblje obračuna prosječnoga dnevnog stanja u
početnom obračunskom razdoblju od 1. do 30. lipnja 2004., uključuju se samo
radni dani.

10. Izvori sredstava od nerezidenata
i pravnih osoba u posebnom odnosu s bankom uključuju sve izvore sredstava
navedene u točki 13. ove upute.

11. Definicija pojma rezidenti i nerezidenti određena je točkom 2. Upute za primjenu Kontnog plana za banke (»Narodne novine«, br. 115/2003. i 39/2004.).

12. Pravne osobe u posebnom odnosu s bankom su
osobe rezidenti navedene u članku 78., stavku (1), pod 5) i 6) Zakona o bankama
(»Narodne novine«, br. 84/2002.) i pravne osobe
rezidenti koje izravno ili neizravno kontrolira ista osoba koja kontrolira
banku sa sjedištem u Republici Hrvatskoj. Pod kontrolom se podrazumijeva odnos
vladajućega i ovisnog društva definiran člankom 11. Zakona o bankama.

13. Izvori sredstava na osnovi kojih se računa
prosječno dnevno stanje su sljedeći:

– kunski depoziti na žiroračunima i tekućim
računima

– kunski štedni depoziti po viđenju i ostali
privremeni (ograničeni) depoziti

– izdani dužnički vrijednosni papiri u kunama

– primljeni kunski oročeni depoziti

– primljeni kunski krediti, uključujući repo
poslove

– primljeni kunski depoziti s valutnom klauzulom

– primljeni kunski krediti s valutnom klauzulom,
uključujući repo poslove

– financijske obveze u kunama koje se drže radi
trgovanja (obveze isporuke vrijednosnih papira)

– obveze na osnovi financijskog najma (lizinga) u kunama

– hibridni i podređeni instrumenti u kunama (s
valutnom klauzulom i bez valutne klauzule)

– obveze u kunama po ostalim osnovama

– redovni devizni računi

– posebni devizni računi pravnih osoba, devizni
računi i devizni štedni ulozi po viđenju stanovništva

– obveze po izdanim vrijednosnim papirima u
devizama

– primljeni devizni oročeni depoziti

– primljeni devizni krediti, uključujući repo
poslove

– financijske obveze u devizama koje se drže
radi trgovanja (obveze isporuke vrijednosnih papira)

– hibridni i podređeni instrumenti u devizama

– obveze u devizama po ostalim osnovama.

14. Pasivni izvanbilančni
zapisi (potencijalne obveze) na osnovi kojih se računa prosječno dnevno stanje
su:

– potencijalne obveze za račun stranih osoba u
domaćoj i stranoj valuti, pri čemu se uključuju samo garancije i jamstva za
račun stranih osoba u domaćoj i stranoj valuti na osnovi kojih se domaće osobe
zadužuju u inozemstvu.

OBRAČUN GRANIČNE OBVEZNE
PRIČUVE

15. Granična obvezna pričuva izračunava se
primjenom stopa iz točke VII. Odluke na propisanu osnovicu.

Primjenom stope iz točke VII. stavka 1. Odluke izračunava
se granična obvezna pričuva na osnovicu koju čini pozitivna razlika između
prosječnoga dnevnog stanja izvora sredstava iz točke 2. stavka 2. ove upute u
tekućem i u početnom obračunskom razdoblju od 1. do 30. lipnja 2004.

Primjenom stope iz točke VII. stavka 2. Odluke
izračunava se granična obvezna pričuva na osnovicu koju čini pozitivna razlika
između prosječnoga dnevnog stanja izvora sredstava iz točke 2. stavka 2. ove
upute u tekućem i u početnom obračunskom razdoblju od 1. do 30. studenoga 2005.

Primjenom stope granične obvezne pričuve iz
točke VII. stavka 3. Odluke izračunava se granična obvezna pričuva na osnovicu
koju čini pozitivna razlika između prosječnoga dnevnog stanja izvora sredstava
iz točke 2. stavka 3. ove upute i pozitivna razlika između prosječnoga dnevnog
stanja pasivnih izvanbilančnih stavaka (potencijalnih
obveza) iz točke 2. stavka 4. ove upute u tekućem i u početnom obračunskom
razdoblju od 1. do 30. studenoga 2005.

Ukupna granična obvezna pričuva je zbroj
granične obvezne pričuve iz stavaka 2., 3. i 4. ove točke.

16. Tražene podatke o stanjima izvora sredstava
i potencijalnih obveza koje ulaze u prosječno dnevno stanje za obračun granične
obvezne pričuve banke izračunavaju na osnovi vlastitih knjigovodstvenih
podataka o dnevnom stanju izvora sredstava i potencijalnih obveza definiranih u
točkama 13. i 14. ove upute, u originalnim valutama.

Dnevna stanja deviznih izvora sredstava i
kunskih izvora sredstava s valutnom klauzulom te potencijalnih obveza u stranoj
valuti iskazuju se u kunama primjenom srednjih tečajeva Hrvatske narodne banke
koji vrijede za pojedini dan.

17. Na dan obračuna, osnovica za obračun i iznos
granične obvezne pričuve utvrđuju se na osnovi prosječnoga dnevnog stanja
izvora sredstava i potencijalnih obveza iz obračunskog razdob­lja koje se odnosi na prethodni mjesec i na osnovi
prosječnoga dnevnog stanja izvora sredstava i potencijalnih obveza iz početnih
obračunskih razdoblja.

18. Obračun granične obvezne pričuve u smislu
Odluke banke sastavljaju na obrascu GOP, koji je sastavni dio ove upute i
donosi se kao prilog ovoj uputi. Obrazac GOP sastoji se od tri dijela: GOP 1,
koji obuhvaća obračun granične obvezne pričuve, GOP 2, koji sadrži tablicu
prikaza dnevnih stanja izvora sredstava navedenih u točki 13. ove upute i
potencijalnih obveza navedenih u točki 14. ove upute za sve dane pripadajućega
obračunskog razdoblja, te GOP 3, koji obuhvaća popis banaka preko kojih,
odnosno za koje se izvršava obveza izdvajanja granične obvezne pričuve.

Svi podaci koji se navode u obrascima GOP 1 i
GOP 2 iskazuju se u kunama (bez lipa), dok se svi postotci iskazuju zaokruženi
na dva decimalna mjesta.

Ispunjeni obrazac GOP banke su obvezne dostaviti
u Hrvatsku narodnu banku, u Sektor za centralnobankarske
operacije, do 12 sati na dan obračuna granične obvezne pričuve.

Uz obračun granične obvezne pričuve banke daju
odgovarajući nalog za uplatu granične obvezne pričuve, koja se prema podnesenom
obračunu izdvaja u skladu s točkom IX. Odluke.

IZDVAJANJE GRANIČNE
OBVEZNE PRIČUVE

19. Banke su obvezne cjelokupnu graničnu obveznu
pričuvu izdvojiti u stranoj valuti na devizne račune Hrvatske narodne banke.
Izdvajanje granične obvezne pričuve prema Odluci obavlja se u eurima i
američkim dolarima.

20. Izdvajanje granične obvezne pričuve obavlja
se u skladu s valutom namire i vrijedi do sljedećeg izdvajanja.

21. Obveza u stranoj valuti izračunava se
primjenom srednjeg tečaja Hrvatske narodne banke koji vrijedi na dan obračuna
granične obvezne pričuve. Izdvajanje granične obvezne pričuve prema Odluci
izvršava se:

– u EUR, na devizni račun Hrvatske narodne banke
kod Bayerische Landesbank Gyrozentrale, München i

– u USD, na devizni račun Hrvatske narodne banke
kod Bank of New York, New York.

Udjele izdvajanja granične obvezne pričuve u
svakoj od navedenih valuta banke same određuju u postotnom iznosu, kako je
navedeno u obrascu GOP 1.

Iznosi izdvajanja granične obvezne pričuve u EUR
i USD zaokružuju se na tisućice.

22. Banke koje nemaju odobrenje za obavljanje
poslova plat­nog prometa s
inozemstvom izvršavaju obvezu izdvajanja granične obvezne pričuve preko banaka
koje imaju odobrenje za obavljanje poslova platnog prometa s inozemstvom.

Banke koje imaju odobrenje za obavljanje poslova
platnog prometa s inozemstvom mogu obvezu izdvajanja granične obvezne pričuve
izvršavati i preko drugih banaka koje imaju odobrenje za obavljanje poslova
platnog prometa s inozemstvom.

23. Podatke vezane za izdvajanje granične
obvezne pričuve banke dostavljaju na obrascu GOP 3. Obrazac GOP 3 sastoji se od
dva dijela: GOP 3/1, koji se odnosi na popis banaka preko kojih se izvršava
obveza izdvajanja granične obvezne pričuve, i GOP 3/2, koji se odnosi na popis
banaka za koje se izvršava obveza izdvajanja granične obvezne pričuve, a
popunjavaju se na način opisan u točkama 24. i 25. ove upute.

24. Ako banka koja ima odobrenje za obavljanje
poslova plat­nog prometa s
inozemstvom izdvaja graničnu obveznu pričuvu u svoje ime, a za račun druge
banke, obvezna je na obrascu GOP 3/2 navesti naziv i sjedište banke (banaka) za
koju (koje) izvršava obvezu izdvajanja kao i iznos granične obvezne pričuve
koji izdvaja za svaku pojedinu banku u EUR i USD. Iznos izdvojenih sredstava
kod Hrvatske narodne banke bit će jednak zbroju vlastitih obveza i obveza banke
(banaka) za čiji je račun izvršena obveza, što se također navodi u obrascu GOP
3/2.

Banka koja ima odobrenje za obavljanje poslova
platnog prometa s inozemstvom, a koja izdvaja graničnu obveznu pričuvu za drugu
banku, dužna je nalog banke za koju izdvaja graničnu obveznu pričuvu u
cijelosti provesti samostalno.

25. Banka koja obvezu izdvajanja granične
obvezne pričuve izvršava preko banaka koje imaju odobrenje za obavljanje
poslova platnog prometa s inozemstvom dužna je naznačiti imena i sjedišta tih
banaka kao i iznose koji su izdvojeni preko svake pojedine banke na devizni
račun Hrvatske narodne banke na obrascu GOP 3/1.

26. Banke koje imaju odobrenje za obavljanje
poslova platnog prometa s inozemstvom dostavljaju trajne instrukcije (»Standard
pay­ment instructions«)
Hrvatskoj narodnoj banci, Direkciji za uprav­ljanje
međunarodnim pričuvama i deviznom likvidnošću, za povrat izdvojenih sredstava
granične obvezne pričuve.

Banke koje imaju odobrenje za obavljanje poslova
platnog prometa s inozemstvom dostavljaju »Standard payment
instructions« jednom za sva izdvajanja granične
obvezne pričuve, a mogu ih mijenjati u slučaju potrebe isključivo novim pisanim
nalogom, koji upućuju Hrvatskoj narodnoj banci, Direkciji za upravljanje
međunarodnim pričuvama i deviznom likvidnošću, najkasnije četiri radna dana
prije dospijeća povrata sredstava izdvojene granične obvezne pričuve (do 12.00
sati dana koji prethodi drugoj srijedi u mjesecu).

27. Ugovor o uvjetima deponiranja Hrvatska
narodna banka će dostaviti bankama koje imaju odobrenje za obavljanje poslova
platnog prometa s inozemstvom najkasnije tri radna dana nakon izvršenog
izdvajanja.

28. Na dan povrata sredstava po prethodnom
obračunu od strane Hrvatske narodne banke, banke koje imaju odobrenje za
obavljanje poslova platnog prometa s inozemstvom izvršit će novo izdvajanje
granične obvezne pričuve.

29. Iznimno od točke 28. ove upute, bankama nad
kojima je pokrenut postupak likvidacije Hrvatska narodna banka će na dan izdvajanja
granične obvezne pričuve izvršiti povrat sredstava samo u iznosu razlike između
obveze izdvajanja po tekućem i prethodnom obračunu.

U slučaju iz stavka 1. ove točke za banke nad
kojima je pokrenut postupak likvidacije ne popunjava se obrazac GOP 3.

Ako je iznos obveze izdvajanja po tekućem
obračunu veći od iznosa obveze izdvajanja po prethodnom obračunu, banke nad
kojima je pokrenut postupak likvidacije dužne su razliku uplatiti na devizne
račune Hrvatske narodne banke.

U slučaju iz stavka 3. ove točke za banke nad
kojima je pokrenut postupak likvidacije u obrazac GOP 3 upisuje se samo iznos
razlike između obveze izdvajanja granične obvezne pričuve po tekućem obračunu i
obveze izdvajanja granične obvezne pričuve po prethodnom obračunu.

Banke nad kojima je pokrenut postupak
likvidacije pismeno izvješćuju banke preko kojih se obavlja izdvajanje granične
obvezne pričuve o iznosu smanjenja/povećanja obveze izdvajanja granične obvezne
pričuve, kao i o iznosu eventualno potrebnog izdvajanja na devizne račune
Hrvatske narodne banke.

KAZNENE ODREDBE

30. Ako se nakon kontrole obračuna utvrde
pogreške, propusti i nepridržavanje propisanih rokova, banka za pogrešno
obračunatu i/ili nepravodobno izdvojenu graničnu obveznu pričuvu plaća nak­nadu po stopi koju određuje Hrvatska narodna banka. Uz
to, Hrvatska narodna banka će prema takvoj banci poduzeti odgovarajuće mjere u
skladu s Odlukom o obavljanju nadzora nad poslovanjem banaka.

31. Ako određena banka ne izdvoji ili nepravilno
izdvoji graničnu obveznu pričuvu, odnosno izdvoji manji iznos granične obvez­ne pričuve na račune Hrvatske narodne banke nego što
bi iznosila granična obvezna pričuva u smislu Odluke, na nedostatno izdvojeni
iznos plaća naknadu po stopi navedenoj u točki V. Odluke o kamat­nim stopama i naknadama Hrvatske narodne banke.

32. Sve kamate i troškove prouzročene nepravilno
ili nepravodob­no izvršenim transakcijama od strane
banaka vezane uz izdvajanje granične obvezne pričuve koje je za njih snosila
Hrvatska narodna banka u pravnom odnosu s trećim osobama, banke su dužne nadok­naditi Hrvatskoj narodnoj
banci odmah nakon što od nje prime obavijest o tome, i to u valuti u kojoj su
navedene kamate i troškovi nastali za Hrvatsku narodnu banku.

PRIJELAZNE I ZAVRŠNE
ODREDBE

33. Danom primjene ove upute prestaje važiti
Uputa za provedbu Odluke o graničnoj obveznoj pričuvi (»Narodne novine«, br. 105/2004. i 137/2005.).

34. Ova uputa stupa na snagu osmog dana od dana
objave u »Narodnim novinama«, a primjenjuje se od 11. siječnja 2006. kada banke
sastavljaju obračun granične obvezne pričuve za obračunsko razdoblje od 1. do
31. prosinca 2005. u odnosu na početna obračunska razdoblja.

35. Na dan obračuna 11. siječnja 2006. banke su
dužne dostaviti obrazac GOP 2 za razdoblje od 1. do 31. prosinca 2005. i za
početno obračunsko razdoblje od 1. do 30. studenoga 2005.

Ubr. 485-020/12-05/ŽR

Zagreb, 20. prosinca 2005.

Guverner

Hrvatske narodne banke

**dr****. sc. Željko Rohatinski**, v. r.

![](dodatni/356392.gif)
![](dodatni/356393.gif)
![](dodatni/356394.gif)
![](dodatni/356395.gif)
![](dodatni/355817.gif)

Uputa, NN 155/2005-3027